Ministru kabineta noteikumu projekta

**“Grozījumi Ministru kabineta 2019. gada 28. maija noteikumos Nr. 227**

"Gaļas liellopu pārraudzības un snieguma pārbaudes kārtība"” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekta “Grozījumi Ministru kabineta 2019. gada 28. maija noteikumos Nr. 227 “Gaļas liellopu pārraudzības un snieguma pārbaudes kārtība”” (turpmāk – noteikumu projekts) mērķis ir precizēt un papildināt gaļas liellopu pārraudzības, snieguma pārbaudes un virspārraudzības nosacījumus. Noteikumu projektā precizēti pārraudzības un snieguma pārbaudes dati, pārraudzības datu iegūšanas veids un izmantojamiem svariem izvirzāmās prasības.Noteikumu projekts stāsies spēkā nākamajā dienā pēc tā izsludināšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Dzīvnieku audzēšanas un ciltsdarba likuma 13. panta pirmā daļa.Zemkopības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2019. gada 28. maija noteikumi Nr. 227 “Gaļas liellopu pārraudzības un snieguma pārbaudes kārtība” (turpmāk – noteikumi Nr. 227), kuros ir noteikta gaļas liellopu pārraudzības un snieguma pārbaudes kārtība. Noteikumos Nr. 227 jāizdara grozījumi, lai precizētu un papildinātu tiesisko regulējumu.Noteikumu projekta 1. punktā noteikumi Nr. 227 tiek papildināti ar 15.4. apakšpunktu, nosakot, ka pārraugs iegūst datus par vaislas buļļa dzīvmasu pirms vaislas darbības uzsākšanas triju vai četru gadu vecumā un piecu gadu vecumā, ja ganāmpulkā tiek izmantots sertificēts vaislinieks. Spēkā esošo noteikumu Nr.227 29. punktā noteikts, ka vaislas buļļa dzīvmasu jau nosaka saimniecībā, kurā veic snieguma pārbaudi. Ganāmpulka īpašnieks nodrošinās vaislas buļļa dzīvmasas noteikšanu attiecīgajā vecumā, kādā bullis saimniecībā būs iegādāts. Sertificēta vaislas buļļa dzīvmasas dati ir nozīmīgi dzīvnieka turpmākā izmantošanā un pēcnācēju novērtēšanā, tādējādi, ja pārraudzības saimniecība vēlas izmantot sertificētu vaislinieku, būtu jānosaka tā dzīvmasa. Minētie dati ir nepieciešami arī vaislas buļļa sertifikāta derīguma termiņa pagarināšanai.Noteikumu projekta 2. punktā precizēts noteikumu Nr. 227 16. punkts, svītrojot nosacījumu, ka ganāmpulka īpašniekam ir jānodrošina, lai pārraudzības datu ieguves laikā gaļas liellopi nepārvietojas. Precizējums ir vajadzīgs, lai tiesiskais regulējums ganāmpulka īpašniekam būtu skaidri saprotams un neradītu pārpratumus par dzīvnieku kustību novietnēs. Turklāt noteikumu Nr.227 3. punktā jau noteikts, ka ganāmpulka īpašniekam ir jānodrošina gaļas liellopu pieejamība pārraudzības darbam.Noteikumu projekta 3., 4. un 5. punktā grozīts noteikumu Nr. 227 22., 23. un 25. punkts, precizējot nosacījumus par svariem, ko izmanto gaļas liellopu dzīvmasas noteikšanai. Pārraudzības datus ganāmpulkā iegūst atbilstoši Starptautiskās dzīvnieku pārraudzības komitejas (turpmāk – *ICAR*) vadlīnijām attiecībā uz pārraudzības datu ieguvi, reģistrēšanu un uzskaiti par gaļas liellopiem, kā noteikts Eiropas Parlamenta un Padomes 2016. gada 8. jūnija Regulā (ES) 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā (“Dzīvnieku audzēšanas regula”). *ICAR* vadlīnijās ir noteikts, ka svariem ir jābūt pārbaudītiem. Lai izpildītu šo prasību, kā arī nodrošinātu iegūto pārraudzības datu ticamību, noteikumu projektā noteiktas prasības par svaru pārbaudi.Noteikumu Nr. 227 22. punkts precizēts, lai vienā punktā apvienotu spēkā esošo noteikumu Nr. 227 22. un 25. punkta nosacījumus par izmantojamiem svariem un noteiktu, ka gaļas liellopu dzīvmasas noteikšanai var izmantot svarus, kuru precizitāte ir pārbaudīta pirms pārraudzības uzsākšanas un kuri atzīti par derīgiem pārraudzības datu ieguvei, vai arī svarus, kas atbilst normatīvajiem aktiem par mērījumu vienotību noteiktajām prasībām. Gaļas liellopu dzīvmasas noteikšanai var izmantot vienus no iepriekš minētajiem svariem. Ņemot vērā precizējumus noteikumu Nr. 227 22. punktā, tehniski jāprecizē noteikumu Nr.227 23. un 25. punkts, kā arī jānosaka, ka svari, kuru precizitāte ir pārbaudīta pirms pārraudzības uzsākšanas, ir jāpārbauda reizi divos gados. Pašlaik noteikumu Nr. 227 22. un 23. punktā minētā vecā parauga sen ražoto svaru pārbaudes termiņš nav noteikts, bet tas būtu nosakāms, lai visām pārraudzības un snieguma darbā iesaistītajām pusēm būtu skaidras savas tiesības un pienākumi. Minētie svari nav pārbaudāmi saskaņā ar normatīvo aktu par mērījumu vienotību noteiktajām prasībām, bet tie ir derīgi pārraudzības datu iegūšanai ar nosacījumu, ka periodiski tiek pārbaudīta to precizitāte. Pārbaudes periods – reizi divos gados – ir noteikts atbilstoši Ministru kabineta 2007. gada 9. janvāra noteikumu Nr. 40 “Noteikumi par valsts metroloģiskajai kontrolei pakļauto mērīšanas līdzekļu sarakstu” pielikumā noteiktajam masas mērīšanas līdzekļu verificēšanas periodiskumam. Ganāmpulka īpašniekam septiņu dienu laikā pēc svaru pārbaudes Lauksaimniecības datu centrā (turpmāk – datu centrs) ir jāiesniedz svaru verificēšanas sertifikāta kopija. Šādi nosacījumi attiecībā uz svaru pārbaudi ir nepieciešami, lai pārraudzībā un snieguma pārbaudē iesaistītos vairāk dzīvnieku audzētāju, varētu iegūt datus par lielāku dzīvnieku skaitu un datu iegūšana neradītu ganāmpulku īpašniekiem lielas izmaksas. Dzīvnieku svēršana notiek sezonāli, un dati tiek reģistrēti pēc nepieciešamības saskaņā ar *ICAR* vadlīnijām, tā ka svaru noslodze nav liela.Noteikumu projekta 6. punktā noteikumi Nr. 227 tiek papildināti ar 25.1 punktu, nosakot, ka ganāmpulka īpašniekam ir jānodrošina svaru pārbaude, ievērojot uzlīmē redzamo termiņu, turklāt ganāmpulka īpašnieks ir atbildīgs par svaru pārbaudi un nodrošina, ka svari ir lietošanai derīgā tehniskā stāvoklī, bez bojājumiem.Noteikumu projekta 7. punktā precizēts noteikumu Nr. 227 26.1. apakšpunkts, kurā noteikts, ka gaļas liellopiem aprēķina vidējo dzīvmasas pieaugumu diennaktī. Lai precizētu tiesisko regulējumu, 26.1. apakšpunkts tiek papildināts ar nosacījumu par laikposmu, kādā gaļas liellopiem aprēķina vidējo dzīvmasas pieaugumu diennaktī, tas ir, laikā no dzimšanas līdz atšķiršanai un no atšķiršanas līdz gada vecumam.Noteikumu projekta 8. punktā noteikumu Nr. 227 27. punkts papildināts ar nosacījumu, ka ganāmpulka īpašniekam snieguma pārbaudes laikā ir jānodrošina datu ieguve par visiem audzēšanas programmas mērķim atbilstošiem gaļas liellopiem. Ja ganāmpulka īpašnieks ir izvēlējies veikt gaļas liellopu snieguma pārbaudi, ir svarīgi iegūt snieguma pārbaudes datus par visiem gaļas liellopiem, kuri atbilst audzēšanas programmā noteiktajiem nosacījumiem, un iegūtajiem datiem jābūt precīziem attiecībā uz visu ganāmpulku kopumā. Īpaši svarīgi ir iegūt datus par visiem gaļas šķirņu liellopiem. Nav atļauts snieguma pārbaudes datus izlases kārtā iegūt tikai par daļu no novietnē esošajiem dzīvniekiem.Noteikumu projekta 9. punktā precizēts noteikumu Nr. 227 29. punkts, norādot informāciju par gaļas liellopu snieguma pārbaudē ietveramajiem datiem. Snieguma pārbaudes dati ir datu kopums, kas ietver pārraudzības datus un eksterjera vērtēšanas datus, kā arī citus datus ģenētiskās kvalitātes noteikšanai.Pārraudzības dati ir dati par lauksaimniecības dzīvnieku produktivitāti – teļa atšķiršanas dzīvmasa, jaunlopa dzīvmasa gada vecumā, zīdītājgovs dzīvmasa un vaislas buļļa dzīvmasa, un šos pārraudzības datus reģistrē pārraugs. Pārraudzības datu apstrādei tiek izmantota arī lauksaimniecības dzīvnieku, ganāmpulku un novietņu reģistrā esošā informācija, ko ganāmpulka īpašnieki u.c. personas nodrošina saskaņā ar normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību, un tā ir informācija par teļu dzīvmasu pēc piedzimšanas. Tā kā šī informācija datu centram ir pieejama no minētā reģistra, tā noteikumu projektā nav atkārtoti iekļauta kā iegūstama informācija. Pārraudzības dati nodrošina ziņas par saimniecības ekonomiskajiem rādītājiem. Pārraudzības mērķis ir ar šo iegūto datu palīdzību uzlabot menedžmentu ganāmpulkos, kas ir orientēti uz produkcijas iegūšanu.Snieguma pārbaudes laikā iepriekšminētos pārraudzības datus reģistrē pārraugs. Vērtēšanas eksperts vērtē zīdītājgovis un specializēto gaļas šķirņu vaislas buļļus, reģistrējot eksterjera lineārās vērtēšanas datus, kā arī datus par temperamentu, un saskaņā ar audzēšanas programmu nosaka atnešanās vieglumu. Snieguma datu apstrādei tiek arī izmantota lauksaimniecības dzīvnieku, ganāmpulku un novietņu reģistrā esošā informācija, ko ganāmpulka īpašnieki u.c. personas sniedz saskaņā ar normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību, – tā ir informācija par dzīvnieka izcelšanos, ilgmūžību, starpatnešanās periodu un nedzīvi dzimušo pēcnācēju skaitu. Snieguma datu apstrādei tiek izmantota arī saskaņā ar dzīvnieku liemeņu klasifikācijas kārtību iegūtā informācija par liemeņa karkasa novērtējumu. Snieguma pārbaudes dati tiek izmantoti ganāmpulkā esošo dzīvnieku ģenētiskai novērtēšanai. Snieguma pārbaude ļauj ganāmpulkos atlasīt labākos vaislas dzīvniekus šķirnes uzlabošanai. Tāpat snieguma pārbaudes dati ļauj šķirnes lauksaimniecības dzīvnieku audzētāju biedrībai izvirzīt konkrētus mērķus un uzdevumus audzēšanas programmas turpmākajiem periodiem.Noteikumu projekta 10. punktā noteikumi Nr. 227 tiek papildināti ar 33.1 punktu, nosakot, ka datu centrs izmanto iepriekšminēto snieguma pārbaudes informāciju, lai noteiktu gaļas liellopu ģenētisko kvalitāti atbilstoši biedrības audzēšanas programmas prasībām. Biedrība gaļas liellopu ģenētiskās kvalitātes noteikšanas prasības ir iekļāvusi gaļas šķirņu liellopu audzēšanas programmā. Biedrībai gaļas liellopu ģenētiskās kvalitātes noteikšana ir nepieciešama audzēšanas programmā noteikto mērķu un uzdevumu īstenošanai. Latvijā gaļas liellopu ģenētisko kvalitāti atbilstoši biedrības audzēšanas programmā noteiktajām prasībām nosaka datu centrs. Datu centrs datu apstrādē izmanto *ICAR* un starptautiskās buļļu novērtēšanas organizācijas (*INTERBULL*) vadlīnijas. Patlaban ir iegūti pietiekami daudz kvalitatīvu un kvantitatīvu datu, lai noteiktu gaļas liellopu ģenētisko kvalitāti, tāpēc noteikumi tiek papildināti ar nosacījumu par gaļas liellopu ģenētiskās kvalitātes noteikšanu.Noteikumu projekta 11. punktā tiek precizēts noteikumu Nr.227 34. punkts, nosakot, ka biedrība, lai tā pārliecinātos par snieguma pārbaudes un gaļas liellopu izcelsmes datu ticamību, virspārraudzību veiks saskaņā ar tās paškontroles procedūrās noteiktajiem kritērijiem ganāmpulkos, kuros notiek snieguma pārbaude. Biedrībai ir izstrādātas paškontroles procedūras par audzēšanas programmas uzdevumu un mērķu uzraudzību, snieguma pārbaudes datu ticamību un gaļas liellopu izcelsmes datu ticamības pārbaudi. Biedrība saskaņā ar paškontroles procedūrās noteiktajiem kritērijiem pārbaudīs, vai snieguma pārbaudes un gaļas liellopu izcelsmes dati ir atbilstoši biedrības audzēšanas programmā noteikto mērķu un uzdevumu sasniegšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un datu centrs |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šķirnes lauksaimniecības dzīvnieku audzētāju biedrības – SIA “Latvijas Gaļas liellopu audzētāju asociācija” un SIA “Latvijas Šķirnes dzīvnieku audzētāju savienība”.Gaļas liellopu ganāmpulku īpašnieki, kas veic pārraudzību vai snieguma pārbaudi. Pēc datu centra datiem, gaļas liellopu pārraudzība notiek 1155 ganāmpulkos.Personas, kas uzskaita gaļas liellopu pārraudzības un snieguma pārbaudes datus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām. Noteikumu projektam nav ietekmes uz administratīvo slogu. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu. |
| 4.  | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sagatavojot un publicējot paziņojumu par sabiedrības līdzdalību un dodot iespēju rakstiski sniegt viedokli par noteikumu projektu tā izstrādes stadijā.Sanāksme ar SIA “Latvijas Gaļas liellopu audzētāju asociācija” un SIA “Latvijas Šķirnes dzīvnieku audzētāju savienība” pārstāvjiem. Noteikumu projekta elektroniska saskaņošana ar minētajām biedrībām. |
| 2. | Sabiedrības līdzdalība projekta izstrādē | 08.04.2021. notika sanāksme ar SIA “Latvijas Gaļas liellopu audzētāju asociācija” un SIA “Latvijas Šķirnes dzīvnieku audzētāju savienība”.No 2021. gada 22. aprīļa līdz 6. maijam noteikumu projekts bija ievietots Zemkopības ministrijas tīmekļvietnes www.zm.gov.lv sadaļā “Sabiedrības līdzdalība” un Ministru kabineta tīmekļvietnē www.mk.gov.lv, dodot iespēju sabiedrības pārstāvjiem sniegt viedokļus par noteikumu projektu. |
| 3. | Sabiedrības līdzdalības rezultāti | Par tīmekļvietnē [www.zm.gov.lv](http://www.zm.gov.lv) un Ministru kabineta tīmekļvietnes sadaļā “Valsts kanceleja” – “Sabiedrības līdzdalība” ievietoto noteikumu projektu iebildumi vai priekšlikumi netika saņemti.SIA “Latvijas Gaļas liellopu audzētāju asociācija” un SIA “Latvijas Šķirnes dzīvnieku audzētāju savienība” izteiktie priekšlikumi ir ņemti vērā, un tās atbalsta noteikumu projekta tālāku virzību. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zemkopības ministrija un datu centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas. Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Blūma 67027561

Lelde.Bluma@zm.gov.lv